b'\n_START_ARTICLE_\nMezolitin\xc4\x97s kult\xc5\xabros Lietuvoje\n_START_PARAGRAPH_\nMezolitas (vidurinis akmens am\xc5\xbeius) Europoje truko nuo paskutinio ledynme\xc4\x8dio pabaigos 12 000 / 8 000 m. pr. m. e. iki 7 000 /4 000 m. pr. m. e., Lietuvoje \xe2\x80\x93 nuo 9 600 iki 5 800 /5 600 m. pr. m. e. (tuo metu ma\xc5\xbedaug nuo 10 000 / 9 000 m. pr. m. e. Artimuosiuose Rytuose jau atsirado pirmosios neolito kult\xc5\xabros)._NEWLINE_Ankstyvajame mezolite (apie 8 t\xc5\xabkst. m. pr. m. e.) klimatas at\xc5\xa1ilo, \xc5\xa1iaur\xc4\x97s elniai pasitrauk\xc4\x97 \xc4\xaf \xc5\xa1iaur\xc4\x99 ir anks\xc4\x8diau Lietuvos ir aplinkin\xc4\x97se teritorijose gyven\xc4\x99 paleolito kult\xc5\xabr\xc5\xb3 \xc5\xbemon\xc4\x97s sek\xc4\x97 paskui juos. Pagaus\xc4\x97jo augalijos ir gyv\xc5\xabnijos._NEWLINE_Mezolito pabaigoje daug\xc4\x97jant gyventoj\xc5\xb3, jie i\xc5\xa1plito visoje Lietuvos teritorijoje. Su mezolitin\xc4\x97mis Janislavic\xc5\xb3 ir Kundos kult\xc5\xabromis kai kurie mokslininkai bando sieti balt\xc5\xb3 \xc5\xa1aknis._NEWLINE_Bendrai mezolitas siejamas su tam tikrais technologiniais pasikeitimais, kurie j\xc4\xaf skyr\xc4\x97 nuo paleolito. Mezolito metu atsirado pirmieji kult\xc5\xabriniai augalai ir pama\xc5\xbeu buvo jaukinami pirmieji naminiai gyv\xc5\xabnai, kurdavosi s\xc4\x97slios bendruomen\xc4\x97s. Mezolito gyvenviet\xc4\x97s \xc4\xafsik\xc5\xabrusios daugiausiai upi\xc5\xb3, e\xc5\xbeer\xc5\xb3 ir \xc4\xaflank\xc5\xb3 pakrant\xc4\x97se.\n_START_SECTION_\nEpipaleolitas\n_START_PARAGRAPH_\nEpipaleolitas susidar\xc4\x97 mezolito ir paleolito sand\xc5\xabroje. Mezolito kult\xc5\xabros bruo\xc5\xbe\xc5\xb3 beveik n\xc4\x97ra, o paleolito bruo\xc5\xbeai nyksta. Mezolitini\xc5\xb3 dirbini\xc5\xb3 negausu, ma\xc5\xbea skaldytini\xc5\xb3 nukleus\xc5\xb3. Str\xc4\x97li\xc5\xb3 antgaliai kaip ir paleolite. Padaug\xc4\x97jo netipi\xc5\xa1k\xc5\xb3 dirbini\xc5\xb3. Pasirodo ovaliniai kirveliai. Kult\xc5\xabros paplitimas \xe2\x80\x93 piet\xc5\xb3 Lietuva, Neries-\xc5\xa0ventosios santaka, \xc5\xa0ventosios vidurupis.\n_START_SECTION_\nMaglemos\xc4\x97s kult\xc5\xabra\n_START_PARAGRAPH_\nPavadinimas kil\xc4\x99s nuo Danijos kult\xc5\xabr\xc5\xb3. Siejama su kaulo ir rago dirbiniais, ovaliniais kirveliais, mikrolitais. Nukleusai kirvelio arba k\xc5\xabgio pavidalo, peiliai stamb\xc5\xabs ir ilgi. Str\xc4\x97l\xc4\x97s nusklemptos \xc4\xaf vien\xc4\x85 pus\xc4\x99, r\xc4\x97\xc5\xbetukai kampiniai. Laikotarpis 8-7 t\xc5\xabkst. pr. m. e. Paplitimas siauras. Prie\xc5\xa1pastatoma pla\xc4\x8diau paplitusioms tardenuazin\xc4\x97ms kult\xc5\xabroms._NEWLINE_Maglemos\xc4\x97s kult\xc5\xabrai b\xc5\xabdingi lancetiniai str\xc4\x97li\xc5\xb3 antgaliai, b\xc5\xabdingiausi \xe2\x80\x93 ovaliniai kirveliai, vienaeiliai \xc5\xbeeberklai, kaulo bei rago dirbini\xc5\xb3 gausa. Tarp Maglemos\xc4\x97s kult\xc5\xabros radini\xc5\xb3 galima atrasti rai\xc5\xbeyt\xc5\xb3 daikt\xc5\xb3. Ornamentuoti da\xc5\xbeniausiai kaulas, akmuo, kartais gintaras, medis ir v\xc4\x97\xc5\xbelio kiautas. Tipi\xc5\xa1kos dekoracijos tai geometriniai ra\xc5\xa1tai \xe2\x80\x93 da\xc5\xbeniausiai trump\xc5\xb3 linij\xc5\xb3 eil\xc4\x97s, vingiuotos linijos ir zigzaginiai motyvai. Retais atvejais randamos antropomorfin\xc4\x97s arba gyv\xc5\xabn\xc5\xb3 fig\xc5\xabros.\n_START_SECTION_\nNemuno kult\xc5\xabra\n_START_PARAGRAPH_\nPrad\xc5\xbeia \xe2\x80\x93 VIII t\xc5\xabkst. pr. m. e., truko 3000-3500 met\xc5\xb3. Nemuno kult\xc5\xabra buvo paplitusi pietin\xc4\x97je Lietuvos dalyje, laikoma vietine, gyvavo ir neolito laikotarpyje. Taip pat ap\xc4\x97m\xc4\x97 dabartin\xc4\x99 Kaliningrado srit\xc4\xaf, Moz\xc5\xabr\xc5\xb3 e\xc5\xbeeryn\xc4\x85, pietry\xc4\x8diuose \xe2\x80\x93 Bugo ir Pripet\xc4\x97s tarpupys, Nemuno baseinas, vakarin\xc4\x97 Baltijos j\xc5\xabros pakrant\xc4\x97._NEWLINE_Nemuno kult\xc5\xabra artima paleolito kult\xc5\xabroms. Kai kuri\xc5\xb3 mokslinink\xc5\xb3 nuomone Nemuno kult\xc5\xabra susidar\xc4\x97 mai\xc5\xa1antis epipaleolito kult\xc5\xabroms su \xc5\xa1iaurine Maglemoz\xc4\x97s kult\xc5\xabros dalimi._NEWLINE_Nemuno kult\xc5\xabros skaldytiniai piramid\xc4\x97s ir k\xc5\xabgio pavidalo str\xc4\x97li\xc5\xb3 antgaliai episvidriniai. Antgaliai lancetin\xc4\x97s formos. ietigaliai retu\xc5\xa1uoti b\xc5\xabdingu visai Ryt\xc5\xb3 Europai retu\xc5\xa1u. Grem\xc5\xbetukai, r\xc4\x97\xc5\xbetukai, gr\xc4\x85\xc5\xbeteliai pana\xc5\xa1\xc5\xabs \xc4\xaf Vakar\xc5\xb3 Europos kult\xc5\xabr\xc5\xb3. Nemuno kult\xc5\xabros stovyklos rastos Kauno r. \xe2\x80\x93 Pa\xc5\xa1tuvoje, Ka\xc4\x8dergin\xc4\x97je, Var\xc4\x97nos r. \xe2\x80\x93 Merge\xc5\xbeeryje, \xc5\xa0vendubr\xc4\x97je, Senojoje Var\xc4\x97noje ir kt.\n_START_SECTION_\nKundos kult\xc5\xabra\n_START_PARAGRAPH_\nPavadinta vienos \xc5\xa1ios kult\xc5\xabros gyvenviet\xc4\x97s Estijoje vardu. \xc5\xa0i kult\xc5\xabra buvo paplitusi \xc4\xaf \xc5\xa1iaur\xc4\x99 nuo Nemuno kult\xc5\xabros (\xc5\xber.-  Nemuno ir Kundos kult\xc5\xabr\xc5\xb3 paplitimas). B\xc5\xabdingi gaus\xc5\xabs kaulo ir rago dirbiniai. Kundos kult\xc5\xabros dirbiniai \xe2\x80\x93 \xc5\xbeeberklai, ietigaliai, durklai ir peikenos, kalteliai bei kirveliai, kirvi\xc5\xb3 \xc4\xaftvarai randami ir Lietuvoje. Ietigaliai tribriauniai, apval\xc5\xabs ir su titnago a\xc5\xa1men\xc4\x97liais, daromi i\xc5\xa1 rag\xc5\xb3._NEWLINE_4-3 t\xc5\xabkst. pr. m. e. mezolitines kult\xc5\xabras kei\xc4\x8dia neolitin\xc4\x97s kult\xc5\xabros.\n_START_SECTION_\nMezolito \xc5\xabkis ir buitis\n_START_PARAGRAPH_\nGyventojai grei\xc4\x8diausiai buvo med\xc5\xbeiotojai. Daugiausia med\xc5\xbeiota str\xc4\x97l\xc4\x97mis, pauk\xc5\xa1\xc4\x8diai \xe2\x80\x93 su mediniais antgaliais, naudotos primityvios ietys. \xc5\xbd\xc5\xabklei naudojami daugiausia \xc5\xbeeberklai, ietys. Naudojami skobtiniai luotai su irklais, deginti ar skaptuoti. Renkami augalai, laukin\xc4\x97s slyvos._NEWLINE_Svarbus u\xc5\xbesi\xc4\x97mimas buvo titnago gavyba, kurio buvo gausiai randama prie Nemuno. Lau\xc5\xbeai k\xc5\xabrenami sausuoliais, kankor\xc4\x97\xc5\xbeiais, \xc5\xa1akel\xc4\x97mis. Pastatai keturkampiai, statomi naudojant stulpus, guoliai i\xc5\xa1 \xc5\xa1ak\xc5\xb3 ir \xc5\xbeoli\xc5\xb3.\n_START_SECTION_\nSocialin\xc4\x97 organizacija\n_START_PARAGRAPH_\nPagrindin\xc4\x97 visuomen\xc4\x97s l\xc4\x85stel\xc4\x97 buvo ma\xc5\xbeoji \xc5\xa1eima, ta\xc4\x8diau mezolito pabaigoje atsiranda dideli kapinynai. \xc5\xa0eima matriarchalin\xc4\x97. Mirusieji laidoti suriestais keliais (kartais sp\xc4\x97jama, kad jie b\xc5\xabdavo suri\xc5\xa1ami), kapuose randa raudonos ochros.'